552.20 REGOLAMENTI DWAR IL-KUMMISSJONI TAL-IPPJANAR (TIPI TA’ APPLIKAZZJONIJIET) L-AVVIŻ LEGALI 110 tal-2016. L-AVVIŻ LEGALI 110 tal-2016. 1. It-titolu ta’ dawn ir-regolamenti hu r-Regolamenti dwar il-Kummissjoni tal-Ippjanar (Tipi ta’ Applikazzjonijiet). 2. (1) Għandu jkun hemm fergħa tal-Kummissjoni tal-Ippjanar li tkun magħrufa bħala "Il-Kummissjoni tal-Ippjanar (Permessi ta’ Żvilupp) " ufergħa tal-Kummissjoni tal-Ippjanar li tkun magħrufa bħala "Il-Kummissjoni tal-Ippjanar (Regolariżazzjoni ta’ Żvilupp)". Dawn iż-żewġ fergħat tal-Kummissjoni tal-Ippjanar għandhom jittrattaw applikazzjonijiet għall-permess ta’ żvilupp differenti kif speċifikat fis-sub regolamenti). (2) Il-Kummissjoni tal-Ippjanar (Permessi ta’ Żvilupp) għandha titratta ma’ kull tip ta’ applikazzjonijiet għall-permess ta’ żvilupp salv għal applikazzjonijiet biex jirregolarizzaw żvilupp eżistenti skont regolamenti magħmula għal dan il-għan mis-Segretarju Parlamentari responsabbli għall-Ippjanar u s-Simplifikazzjoni Amministrattiva. (3) Il-Kummissjoni tal-Ippjanar (Regolariżazzjoni ta’ Żvilupp) għandha titratta ma’ applikazzjonijiet għall-permess ta’ żvilupp biex jirregolarizzaw żvilupp eżistenti skont regolamenti magħmula għal dan il-għan mis-Segretarju Parlamentari responsabbli għall-Ippjanar u s-Simplifikazzjoni Amministrattiva. 3. Applikabilità. Id-dispożizzjonijiet ta’ dawn ir-regolamenti għandhom japplikaw għal dawk l-applikazzjonijiet għall-permess ta’ żvilupp li jkunu għadhom mhux deċiżi sal-4 ta’ April, 2016. 4. Dispożizzjoni transitorja. Fil-perjodu ta’ bejn l-4 ta’ April, 2016 u d-dħul fis-seħħ tar-regolamenti dwar ir-regolarizzazzjoni ta’ żvilupp eżistenti, il-Kummissjoni tal-Ippjanar (Permessi ta’ Żvilupp) tista’ tiddelega kull tip ta’ applikazzjoni għall-permess ta’ żvilupp biex tkun ittrattata mill-Kummissjoni tal-Ippjanar (Regolariżazzjoni ta’ Żvilupp) biex ikun assigurat li l-proċess ta’ determinazzjoni tal-applikazzjonijiet għall-permess ta’ żvilupp ikun wieħed effiċjenti.